b"\n_START_ARTICLE_\nUrban Hansen\n_START_SECTION_\nBiografi\n_START_PARAGRAPH_\nUrban Hansen var s\xc3\xb8n af lokomotivf\xc3\xb8rer M.F.A Hansen (d\xc3\xb8d 1962) og hustru Kirsten Rasmine f. J\xc3\xb8rgensen (d\xc3\xb8d 1957). Han tog realeksamen 1925 og fik sin uddannelse p\xc3\xa5 N\xc3\xa6stved Kommunekontor, og arbejdede her fra 1925-34. S\xc3\xa5 blev han ansat i arbejderbev\xc3\xa6gelsen til 1956, bl.a. i Alka Forsikring fra 1934 og Arbejderbev\xc3\xa6gelsens Informations-Central 1947._NEWLINE_Hansen var medlem af Landstinget i 1953 og dern\xc3\xa6st af Folketinget (K\xc3\xb8gekredsen) for Socialdemokratiet fra 1953-56. Fra 1946-56 var han medlem af K\xc3\xb8benhavns Borgerrepr\xc3\xa6sentation, hvor han var formand for den socialdemokratiske gruppe 1954-56, blev valgt til borgmester for Magistratens 3. afdeling (socialborgmester) i 1956, mens han fra 1962-76 var overborgmester._NEWLINE_Han lagde is\xc3\xa6r v\xc3\xa6gt p\xc3\xa5 bysanering og opf\xc3\xb8relse af socialt boligbyggeri, som f.eks. Urbanplanen. Der skulle ogs\xc3\xa5 have v\xc3\xa6ret bygget almene boliger p\xc3\xa5 B\xc3\xa5dsmandsstr\xc3\xa6des Kaserne p\xc3\xa5 Christianshavn, men det forhindrede oprettelsen af Christiania i 1971. I hans periode var der store infrastrukturelle projekter fremme, der ville have \xc3\xa6ndret byens ansigt for altid, bl.a. S\xc3\xb8ringen og City Plan Vest (1968). Disse projekter blev p\xc3\xa5begyndt, men skrinlagt igen, da den \xc3\xb8konomiske afmatning satte ind i 1970'erne. I samme periode \xc3\xa6ndrede kommunens ledelse politik med hensyn til sanering af Indre By. Store projekter i lighed med det kolossale Gutenberghus-kompleks, der fik lov at ekspandere i centrum p\xc3\xa5 bekostning af gamle gadeforl\xc3\xb8b og huse, blev droppet og flyttet ud af byen. Det g\xc3\xa6lder f.eks. planerne om udbygning af DTU, der i sidste ende blev flyttet til Lundtofte._NEWLINE_Han var desuden kredsformand og hovedbestyrelsesmedlem i Danmarks socialdemokratiske Ungdom 1928-34, medlem af bestyrelsen for Socialdemokratisk Forening i 9. kreds 1935-44, formand 1942-44 og formand for foreningen i 18. kreds 1944-54 samt sekret\xc3\xa6r i f\xc3\xa6llesledelsen for K\xc3\xb8benhavn 1942-54; medlem af hovedbestyrelsen for Socialdemokratisk Forbund 1946-54 og 1957-71 og formand for Socialdemokratiet i Hovedstaden 1967-71."